Private vervolging van Modise, Moyane, Bizos uitgestelThandi Modise, speaker van die parlement. (Foto: Phando Jikelo/ANA) Die private vervolging van Thandi Modise, speaker in die Nasionale Vergadering, Tom Moyane, voormalige hoof van die Suid-Afrikaanse Inkomstediens (SAID), en Alexis Bizos, seun van adv. George Bizos, is voorlopig uitgestel as gevolg van die landwye afsondering. AfriForum se private vervolgingseenheid behartig hierdie drie vervolgings. Modise moes op 8 Mei in die Potchefstroomse streekhof verskyn het sodat ’n verhoordatum vasgestel kon word. Sy moes ook verduidelik waarom sy op 24 Maart versuim het om in die hof te verskyn op ŉ klag van dieremishandeling. Modise se hofdatum is op 8 Mei deur landdros Ben Mtebele uitgestel tot 1 Julie. Adv. Gerrie Nel, hoof van AfriForum se private vervolgingseenheid, vervolg Modise in haar private hoedanigheid namens die Nasionale Dierebeskermingsvereniging (NDBV). Bizos gaan weer op 18 Augustus in die hof verskyn waar ’n verhoordatum vasgestel gaan word. Dié hofdatum is op 4 Mei in die Johannesburgse landdroshof vasgestel. Die klag teen Bizos hou verband met beweerde aanranding met die doel om ernstig te beseer. Bizos het sy eksvrou, Monique van Oosterhout, na bewering in 2015 aangerand en ses van haar ribbes gebreek. Nel vervolg Bizos namens Van Oosterhout. Moyane se verhoordatum is op 6 Mei in die Roodepoort-landdroshof tot 8 September uitgestel. Nel vervolg Moyane namens Lerato Maila, die ma van Moyane se kleinkind, op ’n klag van aanranding met die doel om ernstig te beseer asook ŉ klag van saakbeskadiging.